Vrou leef glo in vrees ná ekskêrel se vrylating(Argieffoto: pixabay) ŉ Wes-Kaapse vrou en slagoffer van geslagsgebaseerde geweld leef glo in vrees nadat haar gewese kêrel Woensdag uit aanhouding vrygelaat is toe hy ŉ boete van R3 000 betaal het. Die beskuldigde (37), wat in Julie vanjaar in hegtenis geneem is, het in die Khayelitsha-landdroshof op aanklag van initimidasie verskyn nadat hy sy gewese meisie gedreig het, en is daaraan skuldig bevind dat hy ŉ beskermingsbevel oortree het wat in 2020 teen hom verkry is. Eric Ntabazalila, woordvoerder vir die Nasionale Vervolgingsgesag (NVG), het bevestig die man is ŉ boete van R6 000 of 12 maande tronkstraf opgelê, waarvan R3 000 of ses maande tronkstraf vir vyf jaar opgeskort is, op voorwaarde dat hy in dié tydperk nie die Wet op Huishoudelike Geweld oortree nie. “Die NVG het die hof vir direkte tronkstraf gevra, maar hy is ŉ boete óf tronkstraf opgelê omdat hy ŉ eerste oortreder is.” Hy is ook onbevoeg verklaar om ŉ vuurwapen te besit. Dieselfde partye het Dinsdag ook in die Blue Downs-landdroshof in verband met ŉ aanrandingsaak verskyn wat tot 25 Augustus uitgestel is omdat die dossier glo weggeraak het. Dit is egter later opgespoor nadat die burgerregteorganisasie Action Society navrae ingedien het. Die beskuldigde het nog nie in dié saak gepleit nie. Action Society, wat die klaer in die sake teen die haar gewese kêrel bystaan, sê die regstelsel besef klaarblyklik nie die erns van dreigemente wat tydens voorvalle van geslagsgebaseerde geweld gemaak word nie. In ŉ verklaring wat deur die organisasie uitgereik is, sê die klaer die regstelsel het haar gefaal en boonop “lewend begrawe”. “Ek ken daai man. Hy gaan terugkom vir my.” Die beskuldigde het die vrou in Mei vanjaar glo ernstig aangerand nadat sy geweier het om seks met hom te hê. “Ek onthou hoe sy vuis my gesig getref het. “Hy het aangehou om my te slaan. Ek het geskree en die huurders het uitgekom om hom te probeer keer. Hy wou nie luister nie. In plaas daarvan het hy my by die trappe tot by ons kamer opgedwing. Hy het ons daarbinne toegesluit en my verder aangerand.” Luidens die verklaring het die klaer die man gesmeek om op te hou en selfs om verskoning gevra. Hy het homself egter op haar afgedwing en seks met haar gehad. “Ek het die saak by die polisie aangemeld. Hy is in hegtenis geneem en het met groot krokodiltrane by my gepleit om die polisie te keer.” Die man is daarna op ŉ waarskuwing vrygelaat en weer in Julie vir intimidasie in hegtenis geneem. Volgens Palm het die landdros aangedui dat sy die gemeenskap se versoeke vir ŉ strenger vonnis aangeteken het, maar gesê dat sy die wet in dié saak in ag moet neem. Die landdros het ook aangedui dat dit die verdagte se eerste oortreding is en dat hy geen vorige veroordelings het nie. Die man het ook skuldig gepleit en “nie die hof se tyd gemors nie”. Daar is voorts bevind dat hy vir twee afhanklikes sorg en dat hy steeds ŉ werk het ongeag sy aanhouding. Die klaer sê verder in die verklaring “dit voel asof die landdros haar lewe vir die beskuldigde gegee het”. “Ek is teleurgesteld en bang.” Action Society sê daar is duidelike ooreenkomste tussen hierdie saak en dié van Siphokazi Booi. Booi se kêrel is in Augustus verlede jaar op borgtog vrygelaat nadat hy Booi ernstig aangerand het. ’n Maand later het hy haar wreed vermoor. Palm sê die beskuldigde in die jongste saak het gedreig om die klaer, asook haar familielede dood te maak. Hulle versoek om dié rede ŉ swaarder vonnis weens die ernstige aard van die dreigemente. Die organisasie sal volgende week weer in die hof wees om die klaer by te staan.